钦定古今图书集成/理学汇编/学行典/第264卷 > 诸葛璩
## 钦定古今图书集成/理学汇编/学行典/第264卷 > 诸葛璩

按《梁书处士传》，“诸葛璩，字幼玫，琅琊阳都人，世居京
口。璩幼事征士关康之，博涉经史。复师征士臧荣绪，
荣绪著《晋书》，称璩有发摘之功，方之壶遂。齐建武初，
南徐州行事江祀荐璩于明帝曰：‘璩安贫守道，悦礼
敦诗，未尝投刺邦宰，曳裾府寺。如其简退，可以扬清
厉俗。请辟为议曹从事。帝许之，璩辞不去’。”陈郡谢朓
为东海太守，教曰：“昔长孙东组，降龙丘之节；文举北
辎，高通德之称。所以激贪立懦，式扬风范。处士诸葛
璩，高风所渐，结辙前修，岂怀珠披褐，韬玉待价，将幽
贞独往，不事王侯者邪？闻事亲有啜菽之窭，就养寡
藜蒸之给，岂得独享万锺，而忘兹五秉？可饷谷百斛。”
天监中，太守萧琛、刺史安成王秀、鄱阳王恢并礼异
焉。璩丁母忧，毁瘠，恢累加存问，服阕，举秀才，不就。璩
性勤于诲诱，后生就学者日至，居宅狭陋，无以容之。
太守张友为起讲舍。璩处身清正，妻子不见喜愠之
色，旦夕孜孜，讲诵不辍，时人益以此宗之。七年，高祖
敕问太守王份，份即具以实对，未及征用，是年，卒于
家。璩所著文章二十卷，门人刘曒集而录之。